**12. nedjelja kroz godinu - C**

**(19. lipnja 2022.)**

**Prvo čitanje:** **Zah 12, 10-11; 13, 1**

Čitanje Knjige proroka Zaharije

Ovo govori Gospodin:

»Na dom Davidov i na Jeruzalemce izlit ću duh milosni i molitveni. I gledat će onoga koga su proboli; naricat će nad njim kao nad jedincem, gorko ga oplakivati kao prvenca. U onaj dan plač velik nastat će u Jeruzalemu, poput plača hadad-rimonskog u ravnici megidonskoj.

U onaj dan otvorit će se izvor domu Davidovu i Jeruzalemcima da se operu od grijeha i nečistoće.«

*Riječ Gospodnja.*

**Otpjevni psalam:** **Ps 63, 2-6.8-9**

**Pripjev:** *Tebe žeđa duša moja, Gospodine, Bože moj!*

O Bože, ti si Bog moj:  
gorljivo tebe tražim;  
tebe žeđa duša moja, tebe želi tijelo moje,  
kao zemlja suha, žedna, bezvodna.  
  
U Svetištu sam tebe motrio  
gledajuć ti moć i slavu.  
Ljubav je tvoja bolja od života,  
moje će te usne slaviti.  
  
Tako ću te slavit za života,  
u tvoje ću ime ruke dizati.  
Duša će mi biti kao sala i mrsa sita,  
hvalit ću te kliktavim ustima.   
  
Ti postade meni pomoć,  
kličem u sjeni krila tvojih.  
Duša se moja k tebi privija,  
desnica me tvoja drži.

**Drugo čitanje: Gal 3, 26-29**

Čitanje Poslanice svetoga Pavla apostola Galaćanima

Braćo:

Svi ste sinovi Božji, po vjeri u Kristu Isusu. Doista, koji ste god u Krista kršteni, Kristom se zaodjenuste. Nema više: Židov – Grk! Nema više: rob – slobodnjak! Nema više: muško – žensko! Svi ste vi jedan u Kristu Isusu! Ako li ste Kristovi, onda ste Abrahamovo potomstvo, baštinici po obećanju.

*Riječ Gospodnja.*

**Aleluja:** Ovce moje slušaju glas moj, govori Gospodin, ja ih poznajem i one idu za mnom.

**Evanđelje: Lk 9, 18-24**

Čitanje svetog Evanđelja po Luki

Dok je Isus jednom u osami molio, bijahu s njim samo njegovi učenici. On ih upita: »Što govori svijet, tko sam ja?« Oni odgovoriše: »Da si Ivan Krstitelj, drugi: da si Ilija, treći opet: da neki od drevnih proroka usta.« A on će im: »A vi, što vi kažete, tko sam ja?« Petar prihvati i reče: »Krist –- Pomazanik Božji!«

A on im zaprijeti da toga nikomu ne kazuju. Reče: »Treba da Sin Čovječji mnogo pretrpi, da ga starješine, glavari svećenički i pismoznanci odbace, da bude ubijen i treći dan da uskrsne.«

A govoraše svima: »Hoće li tko za mnom, neka se odrekne samoga sebe, neka danomice uzima križ svoj i neka ide za mnom. Tko hoće život svoj spasiti, izgubit će ga; a tko izgubi život svoj poradi mene, taj će ga spasiti.«

*Riječ Gospodnja.*